Rareș Bogdan, adevărul despre relația dintre România și UE
- Emma Cristescu
- 4 martie 2024, 13:48
Europarlamentarul Rareș Bogdan a făcut apel la români să creadă în Uniunea Europeană(UE). El a mai spus că România nu a plătit mai mult decât a încasat, așa cum s-a zvonit.
Europarlamentarul Rareș Bogdan a declarat că este foarte important ca România să facă parte din Uniunea Europeană și că țara noastră nu a plătit mai mult decât a încasat. El a spus că asta este doar o manipulare ordinară.
România nu a plătit mai mult decât a încasat
"E foarte important pentru români să știe un lucru. Plusul, diferența de balanță între ce am plătit la Uniunea Europeană și ce am încasat este de mai bine de două treimi. Am încasat 93 de miliarde de euro care se regăsesc în școli, spitale, drumuri, aducțiuni de apă, aducțiuni de gaz și am plătit 26 de miliarde.
Asta pentru cei care încearcă o manipulare ordinară cu atacuri la adresa Uniunii Europene, spunând România a plătit mai mult decât a încasat. Nu. Așa este calculul. România nu a plătit mai mult decât a încasat", a spus europarlamentarul PNL.
Rareș Bogdan, despre subvenția în agricultură
El a declarat că statul a încasat 2,3 miliarde de euro subvenție directă în agricultură pentru 760.000 de fermieri români. Europarlamentarul consideră că România nu trebuie să își strice relația cu Bruxelles pentru că riscurile sunt mari.
"Suntem țară net beneficiară. Net beneficiară. Nu suntem în situația Germaniei. Nemții pot să se uite ciudat pentru că într-adevăr au plătit enorm și au încasat doar în anumite landuri mai mult. Noi n-am fost nici francezii care să aibă o negociată, o subvenție în agricultură, poate cea mai mare subvenție, pentru că au subvenție și de 650 de euro la hectar pentru sfeclă roșie, spre exemplu.
Noi, în schimb, dacă luăm pe total, încasăm 2,3 miliarde de euro subvenție directă în agricultură pentru 760.000 de fermieri români. I-am întrebat, erau aici 400 veniți la Bruxelles, și i-am întrebat, de unde aveți banii din subvenție? Aveți subvenții? Toți au ridicat mâna. De unde aveți banii din subvenție? De la Bruxelles. Dacă mâine nu mai suntem membri ai Uniunii Europene, dacă mâine tensionăm relația cu Bruxelles, o pățim ca ungurii.
Și ni se spendă 20 de miliarde de euro. Adică dumneavoastră nu mai luați 2,3 miliarde de euro, bani care vă ajută să supraviețuiți sau să faceți profituri. Dacă mâine nu mai suntem, banii ăia îi pierdeți", a declarat Rareș Bogdan.
Rareș Bogdan îi îndeamnă pe români să creadă în UE
Europarlamentarul i-a îndemnat pe români să creadă în UE și să vadă ce beneficii aduce țării noastre. Acesta a declarat că România s-a schimbat în bine datorită Uniunii Europene.
"Credeți în Europa. România este partea Europei. Cereți-le politicienilor pe care îi veți vota pe 9 iunie să vă reprezinte cu succes, să se bată, să aducă argumente, să vorbească în fața Europei despre istoria fantastică pro-europeană a acestei națiuni, despre caracterul european al acestui popor. Pe noi încearcă unii să ne explice că trebuie să fim toleranți, să conviețuim multietnic, multicultural.
Păi Dumnezeule, cele mai puternice regiuni de conviețuire multiculturală, multietnică, multireligioasă sunt Dobrogea și Transilvania. Noi acolo conviețuim de o mie de ani în felul acesta. Nu trebuie să vină cineva să-mi explice că în regiunea capitalei Bruxelles, sau în Berlin, sau în regiunea catalană, sau în Valencia se conviețuiește așa.
Noi le dăm lecții celorlalți. Dar trebuie să vorbim despre asta. Trebuie să le spunem ce înseamnă Europa. Trebuie să le spunem ce înseamnă regulile, trebuie să le spunem de cei 6 milioane de români care trăiesc și muncesc cu drepturi de pline în Europa, tocmai pentru că suntem membri ai Uniunii Europene.
Trebuie să le spunem despre banii europeni și schimbarea vieții românilor cu ajutorul unor administrații de succes care au știut că implementarea banilor europeni în spitale, în școli noi, în infrastructură rutieră, în infrastructură feroviară", a declarat Rareș Bogdan la emisiuneaBe EU.